ORDE do 2 de xuño de 2005 pola que se amplía o importe máximo das axudas que se poderán outorgar no exercicio orzamentario de 2005, dentro dos programas destinados a prestarlles atención aos enfermos con trastornos mentais persistentes nos dispositivos de apoio comunitario dependentes das asociacións de familiares de enfermos psíquicos e outras entidades sen ánimo de lucro.
CONSELLERÍA DE SANIDADE — III. OUTRAS DISPOSICIÓNS — 13/06/2005

O Estatuto de autonomía de Galicia, no seu artigo 27.23º, asígnalle á Comunidade Autónoma a competencia exclusiva en materia de asistencia social. Así mesmo, no artigo 33.2º establécese que lle corresponde o desenvolvemento lexislativo e a execución da lexislación básica do Estado en materia de Seguridade Social, agás as normas que configuran o seu réxime económico.
De conformidade co Decreto 13/2005, do 3 de febreiro, polo que se establece a estrutura orgánica da Consellería de Sanidade, esta consellería é a responsable da dirección e coordinación da política sanitaria e sociosanitaria, coa protección sanitaria dos sectores sociais máis desfavorecidos ou máis vulnerables, a que se refire o capítulo IV do título IV da Lei 7/2003, do 9 de decembro, de ordenación sanitaria de Galicia.
Segundo o Decreto 14/2005, do 3 de febreiro, polo que se establece a estrutura do Servizo Galego de Saúde, correspóndelle a este, a través da Subdirec
ción Xeral de Atención Sociosanitaria, da División Xeral de Asistencia Sanitaria, o desenvolvemento e coordinación da atención sociosanitaria de Galicia, así como a súa operatividade, no marco da planificación sanitaria e sociosanitaria elaborada pola Consellería de Sanidade.
Así mesmo, de conformidade co Decreto 215/2004, do 23 de setembro, polo que se modifica o Decreto 23/2003, do 20 de xaneiro, polo que se fixa a estrutura orgánica dos departamentos da Xunta de Galicia, correspóndenlle á Consellería de Familia, Xuventude, Deporte e Voluntariado as competencias das persoas con discapacidade a través da dirección xeral correspondente.
En virtude disto, aprobouse e publicouse no Diario Oficial de Galicia nº 3, do 5 de xaneiro de 2005, a Orde do 29 de decembro de 2004, conxunta da Consellería de Sanidade e a Consellería de Familia, Xuventude, Deporte e Voluntariado, pola que se regula o establecemento de subvencións para a realización de programas destinados a prestarlles atención aos enfermos con trastornos mentais persistentes nos dispositivos de apoio comunitario dependentes das asociacións de familiares de enfermos psíquicos e outras entidades sen ánimo de lucro. O artigo 4.2º establece que para a concesión das axudas regulamentadas nesta orde se destinarán 2.152.236 A, con cargo ás aplicacións orzamentarias 11.01.311A.480.0, 14.06.212D.484.1 e 5001.2223.480.1 dos orzamentos xerais da Comunidade Autónoma para o ano 2005.
Non obstante, a citada cantidade poderase incrementar en función das peticións presentadas e das dispoñibilidades de crédito.
A devandita orde foi modificada pola Orde do 28 de febreiro de 2005, publicada no Diario Oficial de Galicia nº 51, do 15 de marzo, como consecuencia das alteracións producidas na estrutura orgánica da Consellería de Sanidade e do Servizo Galego de Saúde polo antedito Decreto 14/2005, do 3 de febreiro, e o Decreto 13/2005, do 3 de febreiro.
O volume das solicitudes presentadas dentro do prazo establecido na devandita orde, así como a posibilidade de incrementar a cantidade aconsellan neste momento a ampliación dos créditos consignados para esta finalidade.
Por todo o anteriormente dito, facendo uso das facultades que me confiren os artigos 34.6º e 38 da Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro, e de acordo co establecido nos artigos 78.3º e 78.6º do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, modificado pola Lei 8/1999, do 30 de decembro, de medidas fiscais e orzamentarias de función pública e de actuación administrativa, e para a debida aplicación dos créditos orzamentarios para o fin para o que foron establecidos,
DISPOÑO:
Artigo único.-De acordo co previsto no artigo 4.2º da Orde do 29 de decembro de 2004, e en función do elevado número de solicitudes recibidas e as dispoñibilidades orzamentarias, destínanse 92.000 A máis para a concesión das axudas reguladas nesta orde, con cargo á aplicación orzamentaria 5001.2223.480.1.
A cantidade dispoñible destinada á concesión das axudas dos programas destinados a prestarlles atención aos enfermos con trastornos mentais persistentes nos dispositivos de apoio comunitario dependentes das asociacións de familiares de enfermos psíquicos e outras entidades sen ánimo de lucro, aprobada pola Orde do 29 de decembro de 2004, ascende a un importe máximo de 2.244.236 A para o exercicio de 2005, con cargo ás aplicacións orzamentarias 11.01.311A.480.0, 14.06.212D.484.1 e 5001.2223.480.1 dos orzamentos xerais da Comunidade Autónoma para o ano 2005.
Disposición adicional
O disposto nesta orde non afecta o prazo de presentación de solicitudes establecido na devandita Orde do 29 de decembro de 2004.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 2 de xuño de 2005.
José Manuel González Álvarez
Conselleiro de Sanidade